বাংলায় কংগ্রেসের ‘ট্যালেন্ট হান্ট’, কীভাবে যোগ দেবেন?

কলকাতা: বাংলার দোরগোড়ায় বিধানসভা নির্বাচন (Bengal Assembly Election 2026)। ২০২৬-এর এপ্রিল-মে মাসেই এ রাজ্যে নির্বাচন হওয়ার কথা। দলের কথা বলার জন্য একঝাঁক তুখোড় বক্তা দরকার প্রদেশ কংগ্রেসের (Congress)। তুখোড় মুখপাত্র পেতে অভিনব ‘ট্যালেন্ট হান্ট’ (Congress Talent Hunt)-এর আয়োজন করেছে প্রদেশ কংগ্রেস। এই ‘হান্ট’ থেকেই উঠে আসবে রাজ্য কংগ্রেসের একঝাঁক নতুন মুখপাত্র, আশাবাদী কংগ্রেস নেতৃত্ব।

বাংলায় বিধানসভা ভোট আর মাস কয়েকমাস দূরে। সভা-পথসভা বা সংবাদমাধ্যমে দলের হয়ে কথা বলার জন্য তুখোড় বক্তা দরকার। কিন্তু দলের শারীরিক অবস্থা সুবিধার নয়, খুব দুর্বল। এই শরীর নিয়ে বেশি বলতে যাওয়াটা একটু ঝুঁকির। তুখোড় বক্তা খুঁজে বার করতে পশ্চিমবঙ্গ প্রদেশ কংগ্রেস নজিরবিহীন এক প্রতিযোগিতার আয়োজন করেছে। বেনজির এই কারণে, দলের কথা বলার জন্য কোনও রাজনৈতিক দল এ ধরনের ‘ট্যালেন্ট হান্ট’-এর আয়োজন করে না। রাজ্য কংগ্রেস সেই অভিনব কাজটাই করছে। দলের হয়ে কথা বলতে প্রতিভাশালী দক্ষ বক্তা ও দলীয় মুখপাত্র খুঁজে নিতে ‘ট্যালেন্ট হান্ট’-এর আয়োজন করছে প্রদেশ কংগ্রেস। AICC ইতিমধ্যেই জাতীয় স্তরে এই ধরণের কর্মসূচি সেরে ফেলেছে।

আরও পড়ুন: খুনের ৮ বছর পরেও বিচার পেলেন না সাংবাদিক গৌরী লঙ্কেশ!

এবার রাজ্যে রাজ্যে এই ধরণের প্রতিযোগিতা শুরু হচ্ছে। প্রদেশ কংগ্রেস সভাপতি শুভঙ্কর সরকার এজন্য ১৫ সদস্যের এক কমিটি তৈরি করে দিয়েছেন। এই কমিটির আহ্বায়ক মিডিয়া সেলের দায়িত্বে থাকা মিতা চক্রবর্তী। যুগ্ম-আহ্বায়ক সুমন রায় চৌধুরি। কংগ্রেসের বক্তব্য, যারা এই প্রতিযোগিতায় অংশ নেবেন, তাদের প্রত্যেককে কংগ্রেসের সদস্য হতেই হবে। প্রাথমিকভাবে সমস্ত প্রতিযোগীকে জেলাস্তরে বক্তৃতা, তাৎক্ষণিক বক্তৃতা ইত্যাদি প্রতিযোগিতায় অংশ নিতে হবে। সেখানে সফল হলে রাজ্যস্তরে চূড়ান্ত প্রতিযোগিতায় নামতে হবে। এই চূড়ান্ত ‘হান্ট’থেকেই বেছে নেওয়া হবে প্রদেশ কংগ্রেসের একঝাঁক নতুন মুখপাত্র, যারা আগামী দিনে দলের কথা তুলে ধরবেন বাংলার পথে-প্রান্তরে।

দেখুন ভিডিও